Apelacioni sud SAD večeras razmatra zabranu putovanja
Tech companies, 2 states, ex-Secretaries of State Kerry and Albright join legal case against the executive order
Federalni apelacioni sud večeras će saslušati usmene argumente u pravnoj bici u vezi sa uredbom predsednika Donalda Trampa kojom se suspenduje program prijema izbeglica u SAD i zabranjuje ulazak ljudima iz sedam većinskii muslimanskih zemalja. Obraćajući se nacionalnom policijskom udruženju u Beloj kući, predsednik nije izneo predviđanja o ishodu sudskog pretresa, ali je priznao da bi slučaj mogao da završi pred Vrhovnim sudom. “Nadam se da neće biti tako. U pitanju je zdrav razum. Znate, neke stvari su zakon i ja to potpuno podržavam. Ali neke stvari su pitanje zdravog razuma.” Sekretarijat za pravosuđe objavio je pravno mišljenje u kojim brani zabranu kao “zakonito sprovođenje predsednikovih ovlašćenja u vezi sa ulaskom stranih državljana u SAD i prijemom izbeglica. Sekretarijat je ocenio da je odluka federalnog sudije kojom je zabrana suspendovana – pogrešna. ​Države Vašington i Minesota su podnosioci tužbe u ovom slučaju. Državni tužioci 15 drugih država, kao i Američka unija za građanske slobode i grupa od 100 kompanija podneli su argumente koji podržavaju stav Vašingtona i Minesote, dok je izvestan broj kompanija podneo mišljenja koja idu u prilog zabrani. Dvoje bivših državnih sekretara, Džon Keri i Medlin Olbrajt ocenili su da je izvršna uredba “loše osmišljena, loše primenjena i loše objašnjena.” Slučaj će verovatno završiti pred Vrhovnim sudom SAD. Ukoliko slučaj dospe pred Vrhovni sud, njujorški analitičar i pravnik Den Meklaflin izjavio je za Glas Amerike da “najviši sud zemlje ima istoriju presuda koje bi mogle da idu u prilog predsedniku Trampu”. On objašnjava da Vrhovni sud odavno smatra da Kongres ima gotovo neograničena ovlašćenja da odluči ko može da uđe u zemlju – ovlašćenje koje obuhvata isključenje ljudi iz određenih zemalja kao što je bio slučaj sa kineskom im igracijom 1880-ih. “Budući da se predsednik oslanja na ovlašćenja koja mu je dao Kongres, on ima široko ovlašćenje da donosi odluke o imigraciji u okviru zakona, bilo da smatrate da je njegova politika mudra ili ne”, ističe Meklaflin, koji je takođe kolumnista konzervativnog veb sajta National Review. Međutim, Meklaflin takođe kaže da bi Trampu kod Vrhovnog suda moglo da naudi ranije zagovaranje zabrane ulaska muslimanskih imigranata u SAD, što je stav koji je iznosio dok je bio predsednički kandidat. Američki sekretar za unutrašnju bezbednost Džon Keli rekao je zakonodavcima u utorak da je trebalo da odloži primenu izvršne uredbe predsednika Donalda Trampa o suspendovanju programa prijema izbeglica i privremenoj zabrani ulaska putnika iz sedam većinski muslimanskih zemalja. "Unazad gledano, trebalo je da je odložim na kratko da bih mogao da razgovaram sa članovima Kongresa", naveo je Keli dodajući da preuzima punu odgovornost za ishitrenu primenu uredbe. Keli je svedočio pred Odborom za unutrašnju bezbednost Predstavničkog doma. Takođe je rekao da administracija ne razmatra o dodavanju drugih zemalja listi nacija obuhvaćenih zabranom. Sekretar za unutrašnju bezbednost naveo je da očekuje da će Apelacioni sud presuditi u korist administracije.